《除夕呈家兄》
明代·陈献章

去年除夕色未槁，今年除夕兄已老。小弟朱颜不如昨，但说穷通无丑好。

山中茅屋二十年，日月逝矣如奔川。兄弟五男并四女，啜菽饮水同炊烟。

慈母年高白发少，二十孀居忧未了。眼前黄口那得知，争觅梨栗相喧炊。

我年未老筋力衰，耒耜即付大头儿。童牛生角禾登垄，为我且给通家麋。

作者简介：（1428—1500）明广东新会人，字公甫，号石斋，晚号石翁，居白沙里，学者称白沙先生。正统十二年，两赴礼部不第。从吴与弼讲理学，居半年而归。筑阳春台，读书静坐，数年不出户。入京至国子监，祭酒邢让惊为真儒复出。成化十九年授翰林检讨，乞终养归。其学以静为主，教学者端坐澄心，于静中养出端倪。兰溪姜麟称之为“活孟子”。又工书画，山居偶乏笔，束茅代之，遂自成一家，时呼为茅笔字。画多墨梅。有《白沙诗教解》、《白沙集》。